હિંમતનગરના વિરાટનગરમાં રહેતા આધેડની પુત્રએ જ હત્યા કરી હોવાનો પોલીસનો ખુલાસો | નવગુજરાત સમય
24-07-2019 08:57 AM
1 / 1 હિંમતનગરના વિરાટનગરમાં રહેતા આધેડની પુત્રએ જ હત્યા કરી હોવાનો પોલીસનો ખુલાસો
ઇડરના દેશોતરની સીમમાંથી અઢી માસ અગાઉ લાશ મળી હતી
ઇડર તાલુકાના દેશોતર ગામની સીમમાંથી મળી આવેલી મૃતકની લાશનો ભેદ ઉકેલી પોલીસે હત્યારા મૃતકના પુત્ર અને તેના મિત્રની ધરપકડ કરી હતી. પ્રાપ્ત વિગત અનુસાર તા.૧ મે ૨૦૧૯ ના રોજ ઇડર તાલુકાના દેશોતર ગામની સીમમાંથી હત્યા થયેલ હાલતમાં એક અજાણ્યા વ્યકિતની લાશ મળી આવ્યા બાદ જાદર પોલીસ સ્ટેશનમાં હત્યાનો ગુનો દર્જ થયો હતો.
ત્યારબાદ સમગ્ર ઘટનાની તપાસ જિલ્લા પોલીસ અધિક્ષક ચૈતન્ય મંડલિકે અેલસીબીને સોંપી હતી. જે ગુનાની તપાસ પ્રો.નાયબ પોલીસ અધિક્ષક એચ.ડી.ધાંધલ્યાને સોંપાતા તેમણે ક્રાઇમ બ્રાન્ચના પી.આઇ. વી.આર.ચાવડા, પી.એસ.આઇ. જે.એમ.પરમાર, બી.યુ.મુરીમા અને એ.પી.બ્રહ્મભટ્ટ સહિતે હાથ ધરી હતી. દરમિયાનમાં હિંમતનગરમાં રહેતા મુકેશભાઇ સુગનલાલ પ્રજાપતિ ગૂમ થયા હોવાની ફરિયાદ નોંધાયાની જાણ થતાં તપાસ કરતી ટીમને જાણવા મળ્યુ હતું કે મૃતક મુકેશભાઇ પ્રજાપતિ હિંમતનગરના વિરાટનગરમાં રહેતા હતા અને મકાઇ ડોડા તથા તડબુચનો વેપાર કરતા હતા.
ક્રાઇમ બ્રાન્ચના સૂત્રોના જણાવ્યા મુજબ મૃતક મુકેશભાઇ પ્રજાપતિ આર્થિક રીતે સંકળામણ અનુભવી રહ્યા હતા. જેથી તેમના ત્રણ બાળકો તથા પત્નિને માનસિક ત્રાસ આપતા પત્નિ બાળકોને લઇને સુરત જતી રહી હતી. દરમિયાન તેમનો મોટો પુત્ર પરત હિંમતનગર પિતા પાસે આવ્યો હતો.
પરંતુ પિતા મુકેશભાઇ પ્રજાપતિ દ્વારા અનેકવાર માનસિક ત્રાસ અપાતા પુત્ર કંટાળી જઇ પિતાનું કાસળ કાઢવાનું નક્કી કરીને તેના ખાસ મિત્ર લલિત રાજપુરોહીત રહે. હિંમતનગવાળાને બોલાવી પિતાને પતાવવાનો પ્લાન ઘડયો હતો. મૃતકના સગીરવયના પુત્ર અને તેના મિત્ર મુકેશભાઇને ગત તા.૧ મે ૨૦૧૯ અગાઉ ઇડર તાલુકાના ચોરીવાડ ખાતે તડબૂચ જોવા જવાનું કહી મારૂતીવાનમાં બેસાડી ઇડર તરફ જવાના માર્ગ પર ચાલુ વાહને જ સગીર પુત્રએ દુપટ્ટા વડે પિતાનું ગળુ દબાવી રાખ્યુ હતું, જયારે લલિત રાજપુરોહીત વાહન ચલાવી રહ્યો હતો.
દેશોતર નજીક પહોંચી કાચા રસ્તે તળાવ બાજુ મૃતકની લાશ ગાડીમાંથી નીચે નાખી દીધી હતી અને પિતા જીવી ન જાય તે હિસાબે બેઝ બોલની સ્ટીક લઇ લલિત તેમજ સગીરવયના પુત્રએ માથામાં ફટકા મારી નીકળી ગયા હતા. ગાડી વાળતી વખતે ગાડીનું એકબાજુનું ટાયર પણ મૃતક ઉપર ચડાવી દીધુ હતું.
ક્રાઇમ બ્રાન્ચની ટીમે મૃતકના સગીરવયના પુત્ર સાથે તેના મિત્રની અટકાયત કરી સમગ્ર હત્યાની ઘટનાનો ભેદ ખૂલી ગયો હતો. જેથી પોલીસે લલિત રાજપુરોહીતને અટક કરી મૃતકના સગીરવયના પુત્રને જુવેનાઇલ એકટની જોગવાઇઓ મુજબ કાર્યવાહી કરી વધુ તપાસ હાથ ધરી છે.